On myönnettävä, että vähän huolestuin, kun kuulin, että Pariisissa on sovittu lämpötilan nousun painamisesta 1,5 asteeseen. Jos tavoite on käytännössä mahdoton saavuttaa, se oikeuttaa lipsumisen.

Vähän kuulostaa uhkaavalta, että on sovittu 1,5 asteesta, mutta tehdyt lupaukset riittävät 2,7 asteeseen,

Mutta nyt on yhdessä julkistettu, että 1,5 astetta olisi oikeastaan välttämätön tavoite. Ei sen saavuttaminen ole mahdotonta, vaikka se vaatikin muutoksia.

Suomessa esimerkiksi pitää tehdä paljon. Kivihiilelle ei oikein ole enää tilaa, mutta ei nyt ainakaan turpeelle, tuolle kivihiiltäkin pahemmalle ilmanpilaajalle, jonka käyttöä on vain lisätty.

Autokanta pitäisi muuttaa nopeasti vety- tai sähköautoiksi tai ladattaviksi hybrideiksi. Pidän tässä akkuteknologien tilanteessa ladattavia hybridejä parhaana vaihtoehtona, koska niillä kuljetaan sähköllä suurin osa matkasta. mutta voi tehdä pidempiäkin matkoja. Muiden autojen myynti pitäisi kieltää muutamassa vuodessa.

Sama koskee bussikalustoa. Kaupunkiliikenteessä kulkevat bussit voitaisiin muuttaa nopeastikin sähkökäyttöisiksi. Tekniikka on jo valmis, tahto puuttuu.

Rekkaa mahtuu hyvin parin tonnin painoiset akut, jotka voidaan vaihtaa huoltoasemilla.

Liikenteen siirtäminen nopeasti sähkölle tietysti lisää sähkön käyttöä. Olkiluoto 3:n kapasiteetti solahtaa kokonaan tähän.

Lentoliikenteelle on laitettava samat päästöoikeusmaksut kuin muullekin fossiilisten polttoaineiden polttamiselle.

Rautateiden on vastaavasti alennettava lipun hintoja ja myytävä junat täyteen.

Kaupunkien lämmitystä ei voi kovin suuressa määrin siirtää puupohjaiseksi, koska puun polton hiilidioksidipäätöt eivät ole nekään mitättömät – tasapainottuu sadassa vuodessa, mutta sataa vuotta ei ole aikaa. Kaukolämmön tuottaminen aurinkoenergialla auttaa osa vuotta. Sekin on parempi kuin ei mitään. Lämpö on uusiutuvien osalta helpompi kohde kuin sähkö, koska lämpöä voidaan varastoida. Helenillä on suuria lämpöakkuja. Energian säästö on paras vaihtoehto.

Sähkön hinta tulee nousemaan talvisin, sillä jos suuri osa sähköstä tehdään kesäisin tuulella ja auringolla, vain talvisin käytössä oleville voimaloille on maksettava sähköstä vastaavasti enemmän. Mutta sähkön on oltavakin kallista, jotta sitä käytettäisiin säästeliäästi. Optimaalinen sähkön hinnoittelu tulee kyllä muuttumaan, koska joinakin aikoina vuodesta oikea sähkön hinta on lähellä nollaa.

Kesällä talon on jäähdytettävä lämpöpumpuilla miellyttävän viileiksi ja käytettävä tämä lämpö lämpimän käyttöveden lämmittämiseen, talokohtaisesti tai kaukokylmään tukeutuen.

Sopimuksessa luvataan markkinamekanismeja. Kiinan ja EU:n päästöoikeusmarkkinat on yhdistettävä ja pyrittävä nostamaan päästöoikeuksien hinta vähintään 50 euroon tonnilta.

Iso remmi päälle.